10. การควบคุมภายใน

คณะกรรมการตรวจสอบของบริษัทจะเป็นผู้ดูแลและตรวจสอบความเพียงพอและความเหมาะสมของระบบการควบคุมภายในของบริษัท
ตลอดจนติดตามดูแลการดำเนินงานของบริษัทและบริษัทย่อยว่า
สามารถดูแลและป้องกันทรัพย์สินของกลุ่มบริษัท
โดยคณะกรรมการตรวจสอบดังกล่าวจะมีความอิสระในการดำเนินงาน ดังนั้น
จากการที่คณะกรรมการตรวจสอบได้เข้าตรวจสอบในส่วนงานต่างๆ
ของบริษัทและบริษัทย่อยระหว่างปีที่ผ่านมา ได้แสดงความคิดเห็นโดยสรุป ดังนี้

รายงานของคณะกรรมการตรวจสอบ

ในปี 2544 คณะกรรมการตรวจสอบ
ได้กำกับดูแลให้มีการดำเนินการตามนโยบายของคณะกรรมการบริษัทอย่างมีประสิทธิภาพ
มีความโปร่งใส ไม่มีความขัดแย้งทางผลประโยชน์
เน้นเรื่องการตรวจสอบภายในและการควบคุมภายในเกี่ยวกับการปฏิบัติตามระเบียบ ข้อกำหนด
และกฎหมายต่างๆ ที่บริษัทต้องปฏิบัติ

ในปี 2544 คณะกรรมการตรวจสอบได้มีการประชุมทั้งหมด 29 ครั้ง
เรื่องสำคัญที่ได้พิจารณาดำเนินการได้แก่

1.  ทบทวนระบบการตรวจสอบภายใน และระบบการควบคุมภายในให้ครอบคลุมงานด้านต่างๆ
    ของบริษัทและบริษัทย่อยให้เป็นแนวเดียวกัน

2.  พิจารณาเสนอแต่งตั้งผู้สอบบัญชีของบริษัท และบริษัทย่อย พร้อมทั้งกำหนดค่าสอบบัญชีประจำปี
    2544 นำเสนอให้คณะกรรมการบริษัทขออนุมัติแต่งตั้ง
    และกำหนดค่าสอบบัญชีจากที่ประชุมใหญ่ผู้ถือหุ้น

3.  เสนอให้กำหนดอำนาจอนุมัติทางการเงินและอื่นๆ ของบริษัทและบริษัทย่อยให้เป็นแนวเดียวกัน
    บริษัทได้ดำเนินการและประกาศใช้เป็นหลักปฏิบัติแล้ว

4.  จัดประชุมหัวหน้าฝ่ายตรวจสอบภายใน ผู้จัดการฝ่ายบัญชีของบริษัท และบริษัทย่อยทุกบริษัท
    กับผู้สอบบัญชี เพื่อประสานงานและทบทวนแนวทางการทำงานให้เป็นมาตรฐานเดียวกัน

5.  ประชุมร่วมกับฝ่ายจัดการ ฝ่ายบัญชี ฝ่ายตรวจสอบภายใน และผู้สอบบัญชี
    พิจารณาเรื่องความเสี่ยงด้านต่างๆ ของบริษัท
    เพื่อใช้เป็นแนวทางในการทบทวนระบบการควบคุมภายใน
    และกำหนดแผนการตรวจสอบให้สอดคล้องกับระดับความเสี่ยง

6.  มอบหมายให้ฝ่ายตรวจสอบภายในจัดทำแผนการตรวจสอบบริษัทและบริษัทย่อย ประจำปี 2545
    ตามความเสี่ยงของแต่ละหน่วยงาน

7.  พิจารณางบสอบทานประจำไตรมาสรวมสามไตรมาสของผู้สอบบัญชีก่อนนำส่งให้หน่วยงานกำกับดูแลและงบการเงิน
    สำหรับปี 2544 ก่อนนำเสนอคณะกรรมการเพื่อนำเสนอให้ที่ประชุมผู้ถือหุ้นอนุมัติ

8.  พิจารณารายงานการตรวจสอบภายในของหน่วยงานต่างๆ ของบริษัท
    และบริษัทย่อยที่ฝ่ายตรวจสอบภายในนำเสนอ

9.  พิจารณาเรื่องภาษีอากรที่เกี่ยวข้องกับการส่งเสริมการลงทุนของบริษัทและบริษัทย่อยรวมทั้งระบบการควบคุม

10. พิจารณาเรื่องการประกันภัย และการรักษาความปลอดภัยของบริษัทและบริษัทย่อย

11. เยี่ยมชมโรงงานของบริษัทและบริษัทย่อยต่อจากปี 2543 ให้ครบทุกบริษัท
    เพื่อทำความรู้จักกับผู้บริหาร
    และทราบแนวการทำงานเพื่อใช้เป็นหลักในการพิจารณากำหนดแผนการตรวจสอบภายในและการกำกับดูแลที่เหมาะสม

12. ศึกษาโครงสร้างงานของบริษัท ไทร-ยูเนี่ยน ซีฟู้ดส์ จำกัด บริษัทจดทะเบียนในสหรัฐอเมริกา
    ซึ่งบริษัทถือหุ้นร้อยละ 100 และบริษัท ไทร-ยูเนี่ยน ซามัวร์ แพ็คกิ้ง คอร์ปอเรชั่น
    บริษัทจดทะเบียนในสหรัฐอเมริกา ซึ่งบริษัท ไทร-ยูเนี่ยน ซีฟู้ดส์ จำกัด ถือหุ้นร้อยละ 100
    เพื่อวางแผนการตรวจสอบภายในประจำปี 2545 และวางแผนเดินทางเยี่ยมชมกิจการ
    และร่วมประชุมกับผู้บริหารทั้งสองบริษัท

13. ทบทวนกฎบัตรของคณะกรรมการตรวจสอบ และกฎบัตรของฝ่ายตรวจสอบภายใน

14. ประเมินผลการปฏิบัติงานประจำปีของคณะกรรมการตรวจสอบ และฝ่ายตรวจสอบภายใน

คณะกรรมการตรวจสอบมีความเห็นว่า การดำเนินงานของบริษัทในปี 2544
เป็นไปตามหลักการกำกับดูแลกิจการที่ดี
มีการมอบอำนาจและการอนุมัติให้ดำเนินการตามหลักเกณฑ์ที่เหมาะสม
และคณะกรรมการตรวจสอบได้พิจารณางบการเงินประจำปี 2544 ของผู้สอบบัญชีแล้ว
เห็นสมควรให้นำเสนอคณะกรรมการของบริษัทเพื่อพิจารณานำเสนอต่อที่ประชุมใหญ่ผู้ถือหุ้นต่อไป

นายศักดิ์ เกี่ยวการค้า พล.ต.ต. ประชา อนุเคราะห์ดิลก นายกิติ ปิลันธนดิลก

ประธานกรรมการตรวจสอบ กรรมการตรวจสอบ กรรมการตรวจสอบ